ዱሩ ቤቴ !!

( አሥራደው ከካናዳ )

 

እገባለሁ ጫካ - እገባለሁ ዱር፤ **የበደልን ገፈት** - ስጋት ከምኖር፤ አትገባም ወይ ጫካ - አትገባም ወይ ዱር፤ **ተቀጥላ ዜጋ** - ሆነህ ከመኖር ::

ትናንትም ተበዳይ - ዛሬም ጦም አዳሪ፤ **የበይ ተመልካች** - የጅቦች ገባሪ፤ የሃብቱ ተመጽዋች - ያገሩ ባይተዋር፤ የመብት ተነፋጊ - **የባንዳዎች ገባር**፤ ሁለተኛ ዜጋ - ሆኜ ከመኖር፤ እገባለሁ ጫካ - እገባለሁ ዱር ::

ባዕድ አምላኪዎች - ታሪክ ከላሾችን፤ **ዘረኛ ጎሠኛ** - አንድነት አፍራሽን፤ የ ’ድገት እንቅፋቶች - የኋሊት ጎታችን፤ አትፋለምም ወይ - አትገባም ወይ ከዱር፤ **አንገት እየደፋህ** - ዘወትር ከመኖር ::

አትሰማም ወይ ጥሪ - አትሰማም ወይ ጩኸት፤ **ደሙ ሲተነፍግ - ሲንቀጫቀጭ አጥንት**፤ በደም ተለውሶ - ባጥንት ያጠሩትን፤ አሳልፈህ ስትሰጥ - **የጦቢያ** መሬትን ::

ያ’ገሬ ቁልቁለት - ያ’ገሬ ተራራ፤ ጥንትም ያልተበገርክ - ለጠላት ወረራ፤ ለወገንህ ኩራት - መመኪያ ስለሆንክ፤ አብረኸኝ ተሰለፍ - ጠላት ለማንበርከክ :: **ዱሩ ቤቴ ብዬ** - በቃ ወጥቻለሁ፤ በደልን **በዓርነት -** ፍቄ እመለሳለሁ ::

ወንዙ ጥም ቆራጬ - ደኑ ብርድልብሴ፤ አሸዋው ምንጣፌ - ድንጋዩ ትራሴ፤ ቅጠል ፍራፍሬ - ስራስር በልቼ፤ **ሰንደቅ አበቅላለሁ - ነፃነት ዘርቼ** ::

የዱር አራዊቶች - ሳትቀሩ ተነሱ፤ **እምዬ ኢትዮጵያ !** - እያላችሁ አግሱ፤ ነብርና አንበሳ - አብሩ ባንድላይ፤ **ከጣሊያን የባሰ** - መቷል አገር ገዳይ :: ጀግናው ጫካ ገባ - እሰይ በይ ምድሪቱ፤ እጅግ ቢበዛበት - **የበደል ገፈቱ**፤ ጉብል ከዱር ገባች - ዕልል በይ መሬት፤ **ትግልን አርግዛ - ለመውለድ ነፃነት፤** በ’ኩልነት ጸንቶ - **እንዲሰምር አንድነት ::**

**ጎበዝ ! « ጅቡ ከሚበላህ ጅቡን በልተህ ተቀደስ !! »**

**ለሥር ነቀል ለውጥ፤ በአንድነት በመነሳት፤ ነፃ ሕዝብ እንሁን !!**

**ድል ለኢትዮጵያ ህዝብ !!**

ነፃነት፤ እኩልነትና ወንድማማችነት ይለምልም !!

እግዚአብሔር ኢትዮጵያንና ህዝቧን ይባርክ !!

የካቲት 27 ቀን 2016 ዓ.ም ( 06/03/2024 ) እኤአ

**ለአድዋ ድል በዓል መታሰቢያ ተዘጋጅቶ ሳይላክ የዘገየ ::**